text: В обувките на данъчни и митничари – Аз-буки
  Стопанската академия "Димитър А. Ценов" проведе осмото поред национално ученическо състезание по "Митнически и данъчен контрол" в онлайн среда. Организатор на средношколската надпревара е катедра "Контрол и анализ на стопанската дейност", подкрепена от Академичния център за кариерно консултиране и връзки с обществеността. В Националното ученическо състезание се включиха 75 ученици от цялата страна.
  Участниците бяха поставени в работна среда, близка до реалната, и се превъплътиха в ролите на митнически и данъчни инспектори. В предоставеното им задание те трябваше да вземат решения относно правилното протичане на конкретни стопански операции и тяхното коректно документално оформяне. Заданията им бяха проверени от преподаватели от катедрата организатор.
  Първо място и наградата на Ректора завоюва екипът в състав: Елина Радева от Варненската търговска гимназия "Георги Стойков Раковски", Елизабет Стефанова от Финансово-стопанската професионална гимназия "Васил Левски" в Монтана и Стефан Маврудиев от Националната търговска гимназия в Пловдив. Класиралият се на второ място отбор получи наградата на катедра КАСД, а учениците в отбора, завоювал третото място, получиха награди от Националната организация на митническите агенти. Всички участници в състезанието завършиха със сертификат, който им дава право да кандидатстват и да бъдат приети за студенти в Стопанската академия